OBK verloor R1,1 miljard weens bankrot munisipaliteit | Maroela Media
Madibeng-munisipaliteit Foto: Molaole Montsho / ANA
Die ouditeur-generaal vir Noordwes het aan die parlement se staande komitee oor openbare rekeninge (Skoor) bevestig die Openbare Beleggingskorporasie (OBK) het in 2010 altesaam R1,1 miljard aan die Madibeng-munisipaliteit geleen en die munisipaliteit het tot dusver geweier en is in elk geval nie in staat om die geld terug te betaal nie.
Alf Lees, DA-lid van Skoor, het gesê die Demokratiese Alliansie sal gevolglik parlementêre vrae aan finansiesminister Tito Mboweni rig om besonderhede te verskaf oor die betrokke omsigtigheidsondersoek deur die OBK voor die besluit geneem is om ŉ lening tot te staan aan ŉ klaarblyklik bankrot munisipaliteit.
“Die OBK se onvermoë om die lening te verhaal, ondanks ŉ uitspraak in die hof dat die munisipaliteit die skuld moet terugbetaal, laat vrae ontstaan oor die agteruitgang van voorsorgmaatreëls in die bestuur van OBK-bates,” het Lees gesê. “Die batebestuurder het min of meer ŉ spaarvarkie geword om korrupsie by staatsinstansies te subsidieer.”
Volgens Lees is Madibeng een van die munisipaliteit wat belastingbetalers se geld in die VBS-skandaal verloor het en selfs nog voor dit was daar rooi vlaggies om enige finansierder te waarsku dat die munisipaliteit nie ŉ lening van R1,1 miljard kan terugbetaal nie. “Staatsamptenare, wat hul swaarverdiende geld belê vir hul pensioen, verdien om te weet wie die besluit gemaak het om só bedrag geld aan Madibeng te leen, watter kriteria gebruik is en hoe die skuld verhaal gaan word. Die DA hoop minister Mboweni sal aktiewe stappe doen om te bepaal hoe die lening goedgekeur is en dat die verantwoordelike persone aanspreeklik gehou sal word.”
DA Madibeng Noordwes OBK Skoor
Misdadigers in die land gedy en besef die staat se lamsak hantering van kwessies verleen aan hulle die kans om suksesvol en sonder hoë risiko uitmuntend te wees in kriminaliteit. Iets wat nogals baie aanpas by die regering self, sou ek ook wil sê. Wat weer die lamsakkigheid verklaar.
Maar net tipiese kommunistiese kringloop waar alle geld en bates onder mekaar verdeel work ten koste van die ekonomiese aktiewe belastingbetaler. Toemaar die pensioenfondse le darem nog daar en wag.
Die party in beheer en die mislike paliteit bestuur moet die geld uit hulle sakke terugbetaal en die mense wat die ‘lening’ goedgekeur het moet ook terugbetaal.
Maar niemand word vervolg nie??
Die vraag is: Hoeveel is aan ander bankrot munisipaliteite geleen? En hoeveel van die GEPF is in VBS bank “bele”?